Oos was een van die finaliste in Human & Rousseau se kompetisie Ek is 'n skrywer, aangebied in samewerking met die tydskrifte Huisgenoot, You en Drum, SABC Education en RSG. Dit is die bittersoet verhaal oor die ervaringe van 'n groep Suid-Afrikaners wat tydelik in Taiwan werk. Dit is 'n eksotiese verhaal, nie net as gevolg van die ruimte waarin dit afspeel nie, maar ook op grond van die ekstreme van uitbundige sentiment en die donker ondertone daarvan - dit is 'n oorvloedige ruiker van kleur en intrige.
Die verteller, Louis, kom in Taiwan aan om vir laerskoolleerlinge Engels te gee. Sy enigste kontak in hierdie wildvreemde land is 'n internet-vriend wat hom bekend gestel het aan die moontlikheid om in Taiwan Engels te gee. Deur hierdie kontak kom hy in aanraking mat 'n klomp jong Suid-Afrikaners en hul Chinese vriende, en dit is hoe hy bekend gestel word aan 'n absoluut vreemde kultuur en gewoontes wat vir hom die raarste gewoontes is wat hy nog teëgekom het. Hierdie ryk en vermaaklike ontdekkings word egter onderlê deur 'n dieper en uiteindelik ook 'n donkerder soektog. Die groep vriende moet 'n greep op eie identiteit kry, asook op die skimme wat by hulle sal bly spook so lank as wat hulle van die een tydelike werk in 'n wildvreemde land na die ander weghardloop. En niks benadruk dit sterker nie as die blootstelling aan van Taiwan se donkerder werklikhede - die voortdurende bedreiging van 'n aanval deur China en die sluimerende gevaar van 'n aardbewing. Die verhaal word egter nooit somber nie. Dit is ook 'n tere liefdesverhaal, 'n verhaal oor vriendskap en lojaliteit.
Dit is tot barstens toe vol uitbundige, jeugdige geskerts, en is 'n vreugdevolle viering van die lewe en sy ingewikkeldhede.
Marion Erskine is 'n 29-jarige onderwyser wat in Taiwan Engels gee vir laerskoolleerlinge. Oos is sy debuut.